અફૉર્ડેબલ હાઉસિસની વાતો બહુ થઈ, પરંતુ મહદંશે એ વાતો જ રહી છે. ઘર ખરીદવાનું કપરું જ બનતું રહ્યું છે. જગ્યાના ભાવો નહીંવત્ કે નજીવા ઘટ્યા છે, પરંતુ મધ્યમ વર્ગને એ પોસાય એવા સ્તરે તો પહોંચ્યા જ નથી. પરિણામે હાઉસિંગ ડિમાન્ડ હજી મંદ જ રહી છે, જેથી લાંબા સમયથી ખાનગી બિલ્ડર્સ જેની ઉપેક્ષા કરતા રહ્યા હતા એ વન બેડરૂમ કિચન (વન બીએચકે)ના ફ્લૅટ બનાવવાની પ્રવૃત્તિ ફરી જોર પકડી રહી છે. પ્રૉપર્ટીના ઊંચા ગયેલા ભાવોને લીધે બે રૂમ કિચનની કિંમત અસાધારણ ઊંચી થઈ ગઈ છે ત્યારે વન બેડરૂમ કિચનનો ટ્રેન્ડ પુન: વેગ પકડી રહ્યો છે. અનેક બિલ્ડર્સ પોતાના પ્રોજેક્ટમાં વન બીએચકે ઑફર કરવા લાગ્યા છે. છેલ્લાં પાંચેક વરસથી બહુમતી બિલ્ડરોએ વન બેડરૂમ કિચનના ફ્લૅટ્સ બનાવવાનું જ છોડી દીધું હતું.